जबलपुर. आजादी के बाद जिस तरह कांग्रेस सरकार के तत्कालीन गृह मंत्री सरदार पटेल ने संसद में कानून बनाकर सोमनाथ में भव्य मंदिर का निर्माण कराया था, उसी तरह प्रधानमंत्री नरेन्द्र मोदी भी संसद में कानून बनाकर अयोध्या में मंदिर का निर्माण का रास्ता साफ करें। जिस दिन मोदी मंदिर निर्माण के लिये संसद में कानून बनवाएंगे उसके बाद वे स्वयं गांव-गांव जाकर उनका यशगान करेंगे। यह बात शनिवार को विहिप के अंतर्राष्ट्रीय कार्यकारी अध्यक्ष डॉ. प्रवीण भाई तोगडिय़ा ने अग्रसेन कल्याण मण्डपम में आयोजित कार्यकर्ता सम्मेलन में कही।
उन्होंने आगे कहा कि अयोध्या में राम मंदिर बनाने का बस यही एक रास्ता है। उन्होंने यह भी कहा कि भाजपा ने वर्ष 1986 में श्रीराम मंदिर बनाने के लिये एक प्रस्ताव पारित किया था, जिसे पूरा किया जाए। उनका यह भी कहना था कि अब कोई नहीं चाहता कि ब्रह्मांड के नायक एक झोपड़ी में रहें। राम मंदिर निर्माण से देश में आर्थिक समृद्धि के रास्ते भी खुलेंगे और आईएसआई जैसे विचारों की पराजय होगी। विहिप के अंतर्राष्ट्रीय संयोजक स्व. अशोक सिंघल को याद करते हुए कहा कि उनका स्वप्न था कि अयोध्या में श्रीराम मंदिर बने और हम उसे पूरा करेंगे।
संस्कारवान, समृद्ध हिन्दू बनें
उन्होंने कहा कि विहिप जींस मॉडर्न शिक्षा के विरोधी नहीं हैं, लेकिन हम चाहते हैं कि हमारे युवा संस्कारवान और समृद्ध हिन्दू बनें। वे मंदिर जाएं और माता-पिता का आदर करें। जो हमारी संस्कृति है। उन्होंने कहा कि छुआछूत कलंक है और इसे मिटा कर रहेंगे। उनका कहना था कि वेदों में छुआछूत के लिये कोई स्थान नहीं है। देश में छुआछूत मुक्त समाज बनाएंगे।
हिन्दुओं को सम्मान और सुरक्षा की व्यवस्था मिले
डॉ. तोगडिय़ा ने पाकिस्तान, बांग्लादेश, इंडोनेशिया, श्रीलंका में हिन्दुओं के साथ हो रहे अत्याचारों को बताते हुए कहा कि विहिप हिन्दुओं के सम्मान और सुरक्षा की व्यवस्था चाहता है। देश में दादरी जैसी घटना पर टालरेंस की बातें होने लगती हैं, लेकिन ऐसे लोगों को पाकिस्तान में हिन्दुओं के अग्नि संस्कार पर रोक, बांग्लादेश में हो रहे हमले, श्रीलंका में हिन्दुओं का नरसंहार जैसी घटनाएं नहीं दिखतीं।
तो 100 साल में एक भी हिन्दू नहीं बचेगा
डॉ. तोगडिय़ा ने जनसंख्या के आंकड़ों को बताते हुए कहा कि यदि ऐसा ही चलता रहा तो 100 साल में एक भी हिन्दू नहीं बचेगा। अगर देश में हिन्दुओं को रहना है तो हमें देश की दशा और राजनीति को बदलना होगा। यूरोपीय देश अल्बानिया के बारे में जानकारी देते हुए उन्होंने कहा कि वहां आज भी लोग कहते हैं कि हम हिन्दू थे।
किराये के रूम में चलने वाली संस्था बनी लोगों की आवाज
डॉ. तोगडिय़ा ने विहिप संगठन की जानकारी देते हुए कहा कि जब वे इससे जुड़े थे तो यह किराये के दो कमरों में चलती थी और इसे वृद्धों की संस्था कहा जाता था, लेकिन स्व. अशोक सिंघल ने आज इस संस्था को लोगों की आवाज बना दिया। हिन्दुओं की आकांक्षा पूरा करने का काम संगठन ने किया है।
गौ वंश हत्या रोकने कानून बनाए केन्द्र
डॉ. तोगडिय़ा ने कहा कि अमेरिका में भी फूड एरबिट है। वहां पर न तो हाॅर्स को काटा जा सकता है और न ही उसका मांस खाया जा सकता है तो फिर हमारे देश में गौ वंश हत्या पर केन्द्र क्यों नहीं राेक लगा सकता। उनका कहना था कि नेपाल में गौ वंश हत्या का कानून लागू है। देश में भी केन्द्रीय कानून बनाकर लागू किया जाए।
छुआछूत बीमारी है, हटाएंगे
कार्यक्रम को संबोधित करते अंतर्राष्ट्रीय महामंत्री चंपत राय ने कहा कि छुआछूत हमारे समाज में बाहर से आए लोगों ने लगा दी है। विहिप इसे दूर करेगी। सेवा कार्य करने वाली ईसाई मिशनरियां व्यापार कर रही हैं।
लंदन में पढ़ाई जा रही स्टोरी आॅफ राम
कार्यक्रम काे संबोधित करते हुए स्वामी गिरीशानंद महाराज ने कहा कि हमारे देश के स्कूलों में गीता या रामायण को पढ़ाने पर साम्प्रदायिक हो जाता है, जबकि लंदन में स्टोरी ऑफ राम, स्टोरी ऑफ कृष्णा, गीता, रामायण को पढ़ाया जा रहा है। उन्होंने हिन्दू शब्द की व्याख्या करते हुए बताया कि इस शब्द का उल्लेख वायु पुराण में है।
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva bho_Deva hin_Deva